Kim Andersen (V), 2005-03-16:
Tak for ordet.
De to lovforslag, vi her har til behandling, er genfremsættelser fra december 2004.
De nåede ikke at blive færdigbehandlet, da folketingsvalget blev udskrevet, og er nu genfremsat.
De vedrører implementeringen af regeringens store projekt om en ny kommunalreform, og disse to forslag skal så danne nye ydre rammer for Told og Skat og for borgernes og virksomhedernes indgang til told- og skattemyndighederne.
Vi synes, at det er fornuftigt at få foretaget en sådan revurdering af det offentlige skatte- og toldsystem.
Der er sket meget i verden og i den offentlige administration, siden vi havde den seneste store kommunalreform, og lovgivningen på skatte- og afgiftsområdet er bestemt ikke blevet mindre kompleks i den mellemliggende tid.
Så der er brug for at se på, hvordan vi udnytter ressourcerne bedst muligt og skaber klarhed og overblik og en entydig indgang til myndighederne for borgerne og virksomheder.
De forslag, vi her har til behandling, synes vi muliggør dette på en fornuftig og hensigtsmæssig måde, samtidig med at klageadgangene for borgere og virksomheder bliver mere entydige og sikrer retssikkerheden på en måde, der er nutidig og til at forudse for dem, der måtte klage.
Lovforslagene, som vi her snakker om, lægger op til at skabe en åben og helhedsorienteret forvaltning med borgerne og virksomhederne i centrum, og det skal ske via en organisatorisk samling af forvaltningerne, sådan at skatter, afgifter, told og ejendomsvurdering m.v. samles i én statslig enhedsforvaltning.
På den måde får borgerne og virksomhederne kun én forvaltning på skatte-, afgifts- og ejendomsvurderingsområderne at forholde sig til, og konkret vil der blive etableret 30 lokale skattecentre.
Af praktiske grunde forankres denne enhedsforvaltning i statsligt regi, men kommunerne inddrages fortsat via kommunale borgerservicecentre, der ikke kun skal servicere borgerne i forbindelse med indkomstskat, men også i forbindelse med afgifter og ejendomsvurderinger.
Enhedsforvaltningen skal bistås af et skatteråd, som i modsætning til det nuværende ligningsråd også får kompetencer på afgiftsområdet.
Skatterådet sammensættes i øvrigt på samme måde, som ligningsrådet bliver det i dag.
Med lovforslagene lægges der altså op til en betydelig forenkling og en styrkelse af det administrative klagesystem ved som udgangspunkt at samle behandlingen af klagesager i Landsskatteretten.
Herved får borgeren mulighed for at henvende sig ét sted, og vi forventer også, at sagsbehandlingstiderne bliver reduceret.
I forbindelse med fusionen mellem den kommunale og den statslige skatteforvaltning følger det kommunale skattepersonale med skatteopgaven over til ansættelse i staten, og det vil ske efter reglerne i lov om virksomhedsoverdragelse.
Vi synes, at der er tale om rigtig gode forslag, som følger op på den store reform om kommunalreformen på skatte- og afgiftsområdet, som giver klarhed og entydighed for borgere og virksomheder, som vil skabe nogle stærke faglige centre, som vil være i stand til at servicere og rådgive og afklare tvivlsspørgsmål for borgerne på en kompetent måde på stående fod, og som samtidig vil kunne udvikle en synergi, som også på sigt vil kunne rumme effektiviseringspotentiale og dermed også reducerede udgifter.
Venstre kan tilslutte sig de stillede forslag.
Jeg er sikker på, at der mellem Kommunernes Landsforening og de enkelte kommuner vil blive aftalt et sæt fordelingsregler, som tilgodeser kommunerne under et.
I øvrigt tror jeg, at det vil være sådan, at de kommuner, som har været effektive og dermed billige på skatteområdet, også er det på andre, og dermed vil de kunne få fordele af den her store, omfattende kommunalreform på andre offentlige kommunale serviceområder, således at det samlet set ikke betyder merudgifter for den pågældende kommune.